CELEX: 32022D0706
Language: bg
Date: 2022-05-05 00:00:00
Title: Решение за изпълнение (ЕС) 2022/706 на Комисията от 5 май 2022 година за определяне на правила за прилагането на Решение № 1313/2013/ЕС на Европейския парламент и на Съвета по отношение на критериите и процедурите за признаване на дългосрочната всеотдайност и изключителния принос към Механизма за гражданска защита на Съюза (нотифицирано под номер С(2022) 2884) (текст от значение за ЕИП)

6.5.2022   
               
               
                  BG
               
               
                  Официален вестник на Европейския съюз
               
               
                  L 132/102
               
            
         РЕШЕНИЕ ЗА ИЗПЪЛНЕНИЕ (ЕС) 2022/706 НА КОМИСИЯТА
         от 5 май 2022 година
         за определяне на правила за прилагането на Решение № 1313/2013/ЕС на Европейския парламент и на Съвета по отношение на критериите и процедурите за признаване на дългосрочната всеотдайност и изключителния принос към Механизма за гражданска защита на Съюза
         
            
               (нотифицирано под номер С(2022) 2884)
            
         
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Решение № 1313/2013/ЕС на Европейския парламент и на Съвета от 17 декември 2013 г. относно Механизъм за гражданска защита на Съюза (1), и по-специално член 32, параграф 1, буква зб) от него,
         като имат предвид, че:
         
                     (1)
                  
                  
                     В Решение № 1313/2013/ЕС се предвижда, че Комисията може да награждава с медали съответните получатели като признание и изказване на благодарност за дългосрочната всеотдайност и изключителния принос към Механизма за гражданска защита на Съюза (наричан по-нататък „Механизмът на Съюза“).
                  
               
                     (2)
                  
                  
                     За да награждава с такива медали на Механизма на Съюза („медали на Механизма за гражданска защита на Съюза“), Комисията следва да определи критериите и процедурите за признаване на дългосрочната всеотдайност и изключителния принос към Механизма на Съюза.
                  
               
                     (3)
                  
                  
                     Като се има предвид междусекторният подход на помощта, предоставяна чрез Механизма на Съюза, с медали на Механизма за гражданска защита на Съюза следва да се награждават граждани на Съюза и на трети държави, включително персонал в областта на гражданската защита, персонал в областта на управлението на бедствия, военен персонал на държавите членки или персонал на други съответни органи или структури, за принос към Механизма на Съюза. С медалите на Механизма за гражданска защита на Съюза могат да бъдат награждавани физически лица или модули, включително спасителни екипи, екипи за техническа помощ и подкрепа (TAST) и други способности за реагиране, регистрирани в Общата система за спешна комуникация и информация (CECIS).
                  
               
                     (4)
                  
                  
                     С цел да се обхванат дейностите от цялостния цикъл на управление на бедствия, материалният обхват на признаването и изказването на благодарност за дългосрочната всеотдайност и изключителния принос към Механизма на Съюза следва да включва действия за превенция, готовност и реагиране.
                  
               
                     (5)
                  
                  
                     В съответствие с член 20а, параграф 3 от Решение № 1313/2013/ЕС Комисията следва да награждава с два вида медали на Механизма за гражданска защита на Съюза: медал за дългосрочна всеотдайност и медал за изключителен принос. Поради това е необходимо да се определят критерии за допустимост за награждаване с всеки вид медал.
                  
               
                     (6)
                  
                  
                     Тъй като медалите на Механизма за гражданска защита на Съюза са въведени в Механизма на Съюза с Решение (ЕС) 2019/420 на Европейския парламент и на Съвета (2), периодът, който трябва да се вземе предвид при определяне на допустимостта на потенциалните получатели на медали на Механизма за гражданска защита на Съюза, следва да се определи, като се вземе предвид датата на приемането на посоченото решение, която е 21 март 2019 г.
                  
               
                     (7)
                  
                  
                     Комисията и държавите членки следва да имат право да номинират потенциални получатели. За да се направи оценка потенциалните получатели, всички такива номинации следва да бъдат оценени от Съвет по награждаване, който следва да се състои от представители на Комисията. Съветът по награждаване следва да се свика, за да отправи препоръки до Комисията за вземане на решение относно медалите на Механизма за гражданска защита на Съюза.
                  
               
                     (8)
                  
                  
                     С цел да се отдаде почит към получателите по подходящ начин, медалите на Механизма за гражданска защита на Съюза следва се връчват на официална церемония като Европейския форум по гражданска защита или на други официални церемонии на ad hoc принцип.
                  
               
                     (9)
                  
                  
                     За да се гарантира приобщаването и да се насърчи равенството, при вземането на решение за награждаване с медали на Механизма за гражданска защита на Съюза следва да се вземат предвид балансът между половете и географското разпределение.
                  
               
                     (10)
                  
                  
                     С цел да се гарантира прозрачност, Комисията следва да поддържа регистър на присъдените медали на Механизма за гражданска защита на Съюза.
                  
               
                     (11)
                  
                  
                     Мерките, предвидени в настоящото решение, са в съответствие със становището на Комитета за гражданска защита, посочен в член 33, параграф 1 от Решение № 1313/2013/ЕС,
                  
               ПРИЕ НАСТОЯЩОТО РЕШЕНИЕ:
         
            Член 1
            Предмет
            С настоящото решение се определят критериите и процедурите за награждаване с медали на Механизма за гражданска защита на Съюза като признание и изказване на благодарност за дългосрочната всеотдайност и изключителния принос към Механизма за гражданска защита на Съюза („Механизъм на Съюза“).
         
         
            Член 2
            Определения
            За целите на настоящото решение се прилагат следните определения:
            
                        1)
                     
                     
                        „лице с добра репутация“ означава лице, което няма предишни осъдителни присъди;
                     
                  
                        2)
                     
                     
                        „изключителна храброст“ означава извънредна смелост или смела и надхвърляща очакванията издръжливост, показана в действие;
                     
                  
                        3)
                     
                     
                        „изключително значимо постижение“ означава много високо постижение, което надхвърля нормалното или обичайното.
                     
                  
         
            Член 3
            Видове медали на Механизма за гражданска защита на Съюза
            
               1.   Комисията награждава със следните два вида медали на Механизма за гражданска защита на Съюза:
               
                           а)
                        
                        
                           медал за дългосрочна всеотдайност;
                        
                     
                           б)
                        
                        
                           медал за изключителен принос.
                        
                     
            
               2.   Получателите на медалите не придобиват финансови ползи.
            
            
               3.   Едно и също физическо лице, модул, спасителен екип, екип за техническа помощ и подкрепа и други способности за реагиране не могат да бъдат награждавани повече от веднъж с медали на Механизма за гражданска защита на Съюза от един и същи вид. С медалите може да се награждава посмъртно.
            
         
         
            Член 4
            Допустимост
            
               1.   С медали на Механизма за гражданска защита на Съюза могат да бъдат награждавани за своя принос към Механизма на Съюза следните физически лица:
               
                           а)
                        
                        
                           членове на персонала в областта на гражданската защита и управлението на бедствия на държавите членки или на участващите държави в рамките на Механизма на Съюза;
                        
                     
                           б)
                        
                        
                           членове на други органи, субекти или структури, допринасящи за действията по линия на Механизма на Съюза;
                        
                     
                           в)
                        
                        
                           граждани на Съюза или граждани на трети държави.
                        
                     Тези физически лица трябва да се ползват с добра репутация.
            
            
               2.   С медали на Механизма за гражданска защита на Съюза могат да бъдат награждавани за своя принос към Механизма на Съюза и следните субекти:
               
                           а)
                        
                        
                           модули, създадени в съответствие с Решение № 1313/2013/ЕС;
                        
                     
                           б)
                        
                        
                           спасителни екипи съгласно определението в член 2, параграф 4 от Решение за изпълнение 2014/762/ЕС на Комисията (3);
                        
                     
                           в)
                        
                        
                           екипи за техническа помощ и подкрепа (TAST) съгласно определението в член 2, параграф 5 от Решение за изпълнение 2014/762/ЕС;
                        
                     
                           г)
                        
                        
                           други способности за реагиране, посочени в член 9, параграф 4 от Решение № 1313/2013/ЕС.
                        
                     Тези субекти се регистрират в Общата система за спешна комуникация и информация (CECIS).
            
            
               3.   Служителите на Съюза, за които се прилагат Правилникът за длъжностните лица на Европейския съюз и Условията за работа на другите служители на Съюза, установени в Регламент (ЕИО, Евратом, ЕОВС) № 259/68 на Съвета (4), не отговарят на условията за допустимост за медалите на Механизма за гражданска защита на Съюза.
            
         
         
            Член 5
            Период на допустимост
            Периодът на допустимост за награждаване с медали на Механизма за гражданска защита на Съюза започва на 21 март 2019 г.
         
         
            Член 6
            Медал за дългосрочна всеотдайност
            С медал на Механизма за гражданска защита на Съюза за дългосрочна всеотдайност могат да бъдат наградени отговарящите на условията за допустимост получатели, посочени в член 4, параграфи 1 и 2, за които е изпълнено едно от следните условия:
            
                        а)
                     
                     
                        били са използвани при най-малко три случая в операции за реагиране по линия на Механизма на Съюза;
                     
                  
                        б)
                     
                     
                        показали са дългосрочна професионална всеотдайност към действията за превенция или готовност по линия на Механизма на Съюза. Периодите от време, посветени на такива действия от съответните отговарящи на условията за допустимост получатели, се възприемат като потвърждение за тяхната всеотдайност.
                     
                  
         
            Член 7
            Медал за изключителен принос
            С медал на Механизма за гражданска защита на Съюза за изключителен принос могат да бъдат наградени отговарящите на условията за допустимост получатели, посочени в член 4, параграфи 1 и 2, за които е изпълнено едно от следните условия:
            
                        а)
                     
                     
                        показали са акт на изключителна храброст, изключително значимо постижение или надхвърляща разумните очаквания дейност по време на операция за реагиране по линия на Механизма на Съюза;
                     
                  
                        б)
                     
                     
                        допринесли са чрез изключително значимо постижение за развитието на Механизма на Съюза като цяло.
                     
                  
         
            Член 8
            Номиниране
            
               1.   Комисията и държавите членки могат да представят на Съвета по награждаване номинации за награждаване с:
               
                           а)
                        
                        
                           медали на Механизма за гражданска защита на Съюза за дългосрочна всеотдайност въз основа на критериите, определени в член 6;
                        
                     
                           б)
                        
                        
                           медали на Механизма за гражданска защита на Съюза за изключителен принос въз основа на критериите, определени в член 7.
                        
                     
            
               2.   Чрез Координационния център за реагиране при извънредни ситуации Комисията редовно разглежда номинациите и докладва на Съвета по награждаване, когато са изпълнени критериите, посочени в член 6.
            
         
         
            Член 9
            Съвет по награждаване и решение за награждаване
            
               1.   Създава се Съвет по награждаване, който да разглежда номинациите, представени от Комисията или от държавите членки в съответствие с член 8, и да отправя препоръки до Комисията във връзка с награждаването с медали на Механизма за гражданска защита на Съюза.
            
            
               2.   Съветът по награждаване се състои от трима представители на Комисията.
            
            
               3.   Комисията свиква Съвета по награждаване най-малко един месец преди провеждането на церемонията, посочена в член 11, параграф 1.
               Когато взема решение за награждаване с медалите на Механизма за гражданска защита на Съюза, Съветът по награждаване отчита баланса между половете и географското разпределение.
            
         
         
            Член 10
            Отмяна на присъдени медали на Механизма за гражданска защита на Съюза или отказ от тях
            
               1.   Комисията отменя всеки присъден медал на Механизма за гражданска защита на Съюза в случай на осъдителна присъда или на каквото и да било действие, което е недостойно или може да навреди на интересите на Съюза.
            
            
               2.   Получателите си запазват правото да се откажат от присъдения медал на Механизма за гражданска защита на Съюза.
            
         
         
            Член 11
            Церемония по награждаване с медалите на Механизма за гражданска защита на Съюза
            
               1.   Награждаването с медалите на Механизма за гражданска защита на Съюза се извършва в рамките на Европейския форум по гражданска защита или, когато е целесъобразно, на официални церемонии на ad hoc принцип.
            
            
               2.   Медалите на Механизма за гражданска защита на Съюза се връчват на получателите или на техни представители от представител на Комисията.
            
            
               3.   Когато получателят на медала на Механизма за гражданска защита на Съюза е модул, спасителен екип, TAST или друга способност за реагиране, медалът на Механизма за гражданска защита на Съюза се връчва на ръководителя на екипа или на негов представител, който го получава от името на съответния модул, спасителен екип, TAST или друга способност за реагиране.
            
         
         
            Член 12
            Дизайн и публичен онлайн регистър
            
               1.   Комисията определя дизайна и модела на медалите на Механизма за гражданска защита на Съюза.
            
            
               2.   Комисията поддържа публичен онлайн регистър на получателите на медали на Механизма за гражданска защита на Съюза.
            
         
         
            Член 13
            Носене на медалите на Механизма за гражданска защита на Съюза
            Носенето на медалите на Механизма за гражданска защита на Съюза се урежда от съответните разпоредби на държавата на получателя.
         
         
            Член 14
            Адресати
            Адресати на настоящото решение са държавите членки.
         
         
            Съставено в Брюксел на 5 май 2022 година.
            
               
                  За Комисията
               
               Janez LENARČIČ
               
                  Член на Комисията
               
            
         
         
            (1)  ОВ L 347, 20.12.2013 г., стр. 924.
         
            (2)  Решение (ЕС) 2019/420 на Европейския парламент и на Съвета от 13 март 2019 г. за изменение на Решение № 1313/2013/ЕС относно Механизъм за гражданска защита на Съюза (ОВ L 77I, 20.3.2019 г., стр. 1).
         
            (3)  Решение за изпълнение 2014/762/ЕС на Комисията от 16 октомври 2014 г. за определяне на правилата за изпълнение на Решение № 1313/2013/ЕС на Европейския парламент и на Съвета относно Механизъм за гражданска защита на Съюза и за отмяна на решения 2004/277/ЕО, Евратом и 2007/606/ЕО, Евратом на Комисията (ОВ L 320, 6.11.2014 г., стр. 1).
         
            (4)  Регламент (ЕИО, Евратом, ЕОВС) № 259/68 на Съвета от 29 февруари 1968 г. относно определяне на Правилника за длъжностните лица и условията за работа на други служители на Европейските общности и относно постановяване на специални мерки, временно приложими за длъжностните лица на Комисията (ОВ L 56, 4.3.1968 г., стр. 1).